
A Transzcendencia tudatossága

— az előadás annotációja —
A latin „transcendere” átlépést, meghaladást jelent, de filozófiai értelemben a transzcendens az immanenssel ellentétben leginkább azt jelöli, ami a megismerés határain túl van. Legalábbis Kant óta, aki magánvalónak is tekintette. A keresztény egzisztencializmusban (Jaspers: „existenzphilosophie”) a Világon kívül lévő Istennel, az ateista egzisztencializmusban (Hartmann, Sartre, Heidegger: „dasein”) pedig talán a semmivel azonosítják. A magukat realistáknak tartók gyakran illúziónak kiáltják ki a transzcendenciát, mert az előszeretettel kicsúszik a klasszikus gondolkodási formákat vallók kezéből, nem beszélve a temérdek ellentmondásról, amit az ilyen kettős ontológia maga körül teremt.
Mindezek ellenére, a Gödel-tétel tanúsága szerint, a transzcendencia mint az elméleti struktúra logikái jellemzője elidegeníthetetlenül jelen van a végtelent véges formákkal leíró tudományban, a matematikában. Eszerint a transzcendencia egy minőségi állapot, amely áttűnik a formális logikai tárgyilagosság határain, meghaladja az adott kereteket, mintha szétbontaná a mindenkori magára záródás körét.
A transzcendencia meghatározása tehát erősen paradigma-függő, vagyis függvénye a vallott értékeknek, meggyőződésnek, viselkedési és értelmezési mintáknak. Mivel értékrendje, viselkedési mintája mindenkinek van akár akarja, akár nem, ez egy a priori adott (hitünkön felüli) fogalom, amely ennél fogva nem igazán igényel bizonyítást, noha logikailag levezethető és nélkülözhetetlen is akkor, ha értelmezni akarjuk a Világot.
A kérdés persze az, hogy melyik értelmezés a helyesés és miért? Ha viszont ránk erőltetnek egy dogmát, vagyis egy kizárólagos igazságra jogot formáló paradigmát, amely példának okáért azt hirdeti, hogy a megismerés folyamatában az anyagból és csakis az anyagból kell kiindulni, az konceptuális kényszerzubbonyként behatárolja észlelő- és ítélőképességünket, megfoszt bennünket attól a tudástól, amelyet mi magunk hagyunk kívül a magunk által rajzolt krétakörön, mert elfogadhatatlannak tartjuk. Kognitív fejlődési képességünk ezáltal előbb-utóbb válságosra fordulhat. „.. Ez a (mai) válság lényegileg a percepció válsága… (mely) abból fakad, hogy egy elavult világnézet, a karteziánus-newtoni tudomány fogalmait próbáljuk alkalmazni arra a valóságra, amelyet már nem érthetünk meg ezekkel a fogalmakkal…
Amire szükségünk van, az áttérés a valóság mechanisztikus felfogásáról a holisztikus szemléletre”- írja Fritjof Capra a fizikus. „Az evolúciót sem tulajdoníthatjuk kizárólag a túlélésért folytatott harcnak, inkább egyfajta kooperatív táncnak kell tekintenünk, amelyben a folytonosan megnyilvánuló kreativitás és újdonság a hajtóerő” („The Tao of New”, Los Angeles Times, 21.09.1997). A 20. század második felében két tudományág lázadt fel a szerintük elavult newtoni-karteziánus modell egyeduralma ellen: a kvantumfizika és a pszichológia. „A régi tudományos modellek (newtoni-karteziánus paradigma) nem képesek kielégítő megoldást nyújtani azokra a humanitárius problémákra, amelyekkel szembe találtuk magunkat egyéni, társadalmi, nemzetközi és globális téren” – írja Stanislaw Grof a pszichológus („Beyond the Brain”).
Amennyiben a változásból és a változás változásából indulunk ki mint előfeltételezésből, problémánk nem a valaminek valamivé válásának filmkockáról filmkockára való követése lesz, hanem hogy megtaláljuk az Ember és a Világ fejlődésének, a fejlődés megértésének helyes útját. Transzcendens szubjektumként, önmeghaladás szándékával operáló emberként ugyanis képesek vagyunk erre, meg arra is, hogy intellektusunk erejével legyűrjük, felüllépjük önmagunk hibáit és gyengeségeit. „Az ember transzcendens (tapasztalatát meghaladja) és önmaga transzcendencia, hiszen transzcendenciára képes” – Jean-Paul Sartre. Ez viszont — tudomásom szerint — csak az emberre áll. A vulgármaterializmus úgy tartja, hogy a tudat az agy másodlagos terméke, mint ahogy a vizelet a veséé. Ezzel szemben az Ember transzcendens tudatának hála ma már képes a megismerés folyamatában meghaladni a tér és az idő határait. „A tudatosság a létezés elsődleges jellemzője, mely sem nem vezethető vissza valamiféle egyébhez, sem nem származtatható le valahonnan máshonnan” (Grof, ibid, p. 25). A Tudatosság és az Élet, mint minőségi vagy logikai jellemzői, tükröződései a Tökéletességnek, éppen annyira átlépik a formális logika határait, mint maga a Transzcendencia, mert alapjellemzői a Világfolyamatnak. A Transzcendencia maga a Tökéletesség, a Tökéletest és a tökéletességre törekvést pedig a fejlett emberi elme mindig is elsődlegesnek tekintette. Tudatosságunk az immanens tökéletlen felől közelítve a transzcendens Tökéleteshez a 21. század kezdetével elérte azt a fejlettségi szintjét, hogy képes már meghaladni a saját határait, magát a szellemi önmeghaladást tekintve a fejlődés helyes útjának.
